	[image: image2.jpg]



	[image: image3.jpg]N 2z
KYNPOaY

Mopowtikd Mpaweio Kunplaknig MpeoBeiac







	Αφιέρωμα
 στον Αλέξανδρο Παπαδιαμάντη

Την Τρίτη 30 Οκτωβρίου 2018 πραγματοποιήθηκε στο Σπίτι της Κύπρου Αφιέρωμα στον Αλέξανδρο Παπαδιαμάντη.
Η φιλόλογος κ. Μαρία Σπυροπούλου-Θεοδωρίδου μίλησε με θέμα, Οκτάβιος Μερλιέ-Αλέξανδρος Παπαδιαμάντης.

Στην εισήγησή της η κ. Σπυροπούλου μίλησε για το βαρυσήμαντο έργο του Γάλλου κλασικού  φιλολόγου και ελληνιστή, την ενασχόλησή του με την ελληνική πνευματική κληρονομιά και την νεότερη ελληνική λογοτεχνική δημιουργία. Εκτενή αναφορά έκανε στο ζωηρό ενδιαφέρον του Οκτάβιου Μερλιέ για τον Αλέξανδρο Παπαδιαμάντη σημειώνοντας, μεταξύ άλλων, ότι «ο Γάλλος ελληνιστής δεν αρκέστηκε στο επίπεδο της φιλολογικής μελέτης του απόκοσμου Έλληνα συγγραφέα, αλλά προσπάθησε να ικανοποιήσει την περιέργεια και την επιθυμία του, για εις βάθος κατανόησή του, γνωρίζοντας από κοντά το περιβάλλον του πραγματοποιώντας αλλεπάλληλες επισκέψεις στο νησί του σκιαθίτη λογοτέχνη». Η ομιλήτρια υπογράμμισε ότι «η συνεισφορά του Μερλιέ στις Παπαδιαμαντικές σπουδές υπήρξε σημαντική, έμπρακτη και πολύμορφη. Είναι αυτός που έθεσε τα θεμέλια των ερευνών για τον Παπαδιαμάντη, για να τις καλλιεργήσουν άλλοι μεταγενέστεροι με συστηματικό πλέον τρόπο».  
Ακολούθησε προβολή εικόνων από το φωτογραφικό αρχείο Μερλιέ με τίτλο, Περιδιαβαίνοντας τα λημέρια του Αλέξανδρου Παπαδιαμάντη. Ένα πολυπληθές φωτογραφικό υλικό 300 περίπου φωτογραφιών, καρπός των επισκέψεων και περιηγήσεων του ζεύγους Μερλιέ στην Σκιάθο, στις οποίες αποτυπώνεται ο κόσμος του μεγάλου Έλληνα διηγηματογράφου.
Στη συνέχεια παρουσιάστηκε το βιβλίο, Αλέξανδρου Παπαδιαμάντη μαγευτικές αφηγήσεις, της Μαρίας Σπυροπούλου-Θεοδωρίδου, από τη φιλόλογο και συγγραφέα κ. Αγγελική Μπούλιαρη, η οποία επισήμανε ότι «το βιβλίο είναι μια εκτενής μελέτη που περιλαμβάνει ανθολογήματα του εμβληματικού λόγου του κορυφαίου διηγηματογράφου, Αλέξανδρου Παπαδιαμάντη, σχολιασμένα με διεισδυτικό τρόπο και ταξινομημένα με ευκρίνεια και σαφήνεια, καθώς και μια πλήρης και εμπεριστατωμένη παρουσίαση της ζωής, της προσωπικότητας και του έργου του».
Η εκδήλωση ολοκληρώθηκε με αποσπάσματα ερωτικών διηγημάτων του Αλέξανδρου Παπαδιαμάντη που διάβασε η κ. Ελένη Παπαδουλή.
-----------------------------------------------------------
Η Μαρία Σπυροπούλου-Θεοδωρίδου σπούδασε Αγγλική και Ελληνική Φιλολογία στο Πανεπιστήμιο Αθηνών. Εργάστηκε στη Δευτεροβάθμια Εκπαίδευση επί τριάντα έτη. Συμμετείχε σε ομάδα εργασίας του Παιδαγωγικού Ινστιτούτου για την παραγωγή γλωσσικού εκπαιδευτικού υλικού, καθώς και σε ερευνητικά προγράμματα του Κέντρου Εκπαιδευτικής Έρευνας, όπως ΟΟΣΑ - PISA (Program for International Students Assessment), IBE / UNESCO (πρόγραμμα συνεργασίας εκπαιδευτικών φορέων κρατών της λεκάνης της Μεσογείου), Αποτύπωση του εκπαιδευτικού συστήματος. Μετεκπαιδεύτηκε σε Βρετανικά Πανεπιστήμια (Καίμπριτζ, Νόττινχαμ, Μπράιτον, Εδιμβούργο) στη μεθοδολογία διδασκαλίας της γλώσσας. Στη Βορέειο Βιβλιοθήκη του Δήμου Αμαρουσίου, το 2015-16, συντόνισε μηνιαίο πρόγραμμα βιβλιοανάγνωσης –μαθημάτων λογοτεχνίας– με θέμα, Ελληνική πεζογραφία της γενιάς του '30' (Καραγάτσης - Βενέζης - Τερζάκης - Μυριβήλης). Παρουσίασε πρόγραμμα πέντε μαθημάτων λογοτεχνίας, το 2018, στο πλαίσιο του «Ελεύθερου Πανεπιστημίου» του Δήμου Κηφισιάς, με θέμα, Ανατρέχοντας στη λογοτεχνική μας παράδοση – πεζογραφία της Γενιάς του 1880 (Ροΐδης-Κονδυλάκης-Ξενόπουλος). Η συγγραφική της δραστηριότητα περιλαμβάνει, βιβλία γλωσσικά και βιβλία ιστορικού και λογοτεχνικού περιεχομένου, πληθώρα επίσης μελετών και άρθρων παρόμοιας θεματολογίας.

